Ida Fladen: – Kanskje alt faller på plass når jeg får barn
(A-magasinet) Ida Fladen er lei av menn som ghoster. I TV-serien Plan Baby snakker hun om frykten for å bli alenemor. Ida Fladen (38) har alltid visst én ting: Hun skal ha barn, helst to. For en del år siden satte TV-profilen og programlederen en tidsfrist. Innen hun ble 35 år skulle hun ha familie. Så ble hun 35, var fortsatt singel og erkjente at hun ville bli en «gammel mamma». Nå, tre år senere, er en ny frist satt: Når hun har fylt 40 år, skal hun få barn. Hvordan det skal gå til, er usikkert. Fladen er fortsatt singel og redd for å bli alenemor. Kanskje har hun ikke noe valg? Når klokken tikker – Jeg klarer ikke å forholde meg til at jeg er 38 år, sier Ida Fladen og bytter ut en snuspose med en ny. Mange av barndomsvennene på samme alder er gift, har barn, opptatt, så Fladen får stadig yngre venner. Helgene tilbringes iblant ute på byen og somrene på festivaler. Når hennes «eldre» venner sender Snaper av at de har baby-spy i håret, nyter hun at hun selv bor alene. Hun kan ramle forsinket inn på navnefester, bakfull og med bustete hår, ingen stusser. Andre ganger er singellivet mer ensomt enn fritt. Som i fjor da lillesøstrene feiret jul med samboer, mens Fladen feiret hos moren og stefaren sin. Hun savnet søstrene sine veldig den kvelden. Det føltes stusslig å være det eneste «barnet» rundt bordet. Da det ble slutt med samboeren for seks år siden, delte Fladen åpent om kjærlighetssorgen i podkasten «Ida med hjertet i hånden». Hun slo seg også til ro med at hun ville få barn sent. Først det siste året har hun begynt å stresse litt. Kommentarene kommer hyppigere enn før. «Vil du fortsatt få barn?» «Du begynner å få dårlig tid.» – Sånne kommentarer fucker litt med deg. Selv om jeg er klar over det selv, er det sårt å høre det ofte. «Jeg er ikke dum», jeg vet jo det, kan hun svare i affekt. Backup-planen Under innspillingen av TV-serien Plan Baby i høst ble alt veldig ekte, forteller hun. Serien hadde premiere 11. mars. Som mange andre TV-konsepter for tiden handler denne også om kjendiser som gjøre noe morsomt eller sårt sammen. Konseptet er at hun og TV-profil Vegard Harm tester sine foreldreegenskaper. Ideen startet som en spøk for mange år siden. De ble enige om at dersom begge var enslige om noen år, skulle de få barn sammen ved hjelp av en alternativ metode. I serien har de igjennom flere måneder ansvaret for tre barn flere ganger i uken. De hjalp til med lekser, laget middager og kjørte til fotballtreninger. Men om de virkelig vurderer å få barn sammen? De kaller det «plan B» av en grunn, understreker Fladen. Drømmen hennes er fortsatt å finne en kjæreste hun kan få barn med. Og kanskje er det ikke så lett å date andre mens man er gravid, frykter Fladen. – Det viktigste for meg er å bli mamma på et vis. Men jeg er redd for å få barn alene. Jeg blir kvalt av tanken på at man ikke har en partner man kan si til: Kan du ta barna litt nå? Guttastemning og jenteprat Fladen er kjent for å snakke åpent om det meste. I 2010 vant hun Årets nyskapning på Gullruten for serien Prosjekt Perfekt. I serien testet hun om ulike livsstilstrender var veien til lykke. I 2017 dokumenterte hun sin vei ut av depresjon i serien Happy Go Lucky. – Iblant angrer jeg på alt jeg har vært åpen om, fordi man får mange merkelapper. Det er nesten ti år siden jeg var deprimert, og perioden varte i et halvt år. Likevel blir jeg fortsatt kalt «hun deprimerte som aldri får seg kjæreste». I podkasten Ida med hjerte i hånden inviterer hun gjester til å snakke om kjærlighetslivet. Hun lager humor i VGTV-programmet Spårtsklubben med Mads Hansen, Erik Follestad og Jon Martin Henriksen. Hennes flaueste øyeblikk? Fremføre låten «Puppastemning» foran et publikum. Begge jobbene er like mye henne, tenker hun. Tut og kjør og gøy. Og slik beskriver hun stemningen i barndomshjemmet i Rælingen. Familien var gode til å være positive, men pratet lite om det vanskelige, forteller Fladen. For henne ble et legebesøk vinteren 2022 et viktig vendepunkt. Prikkene i kroppen På denne tiden hadde Fladen lenge følt at noe ikke stemte. Hun var uvanlig slapp og svimmel. Men hun har aldri vært en som googler symptomer og tar sorgene på forskudd. Tvert imot. Legen så bekymret på henne og sa: «Du har to svulster på halsen.» Fladen responderte med humor: «Åh, er det gutt eller jente!?» – Han syntes ikke det var noe gøy. Men så er jo jeg veldig rart skrudd sammen. Jeg blir ikke redd av sånt. Jeg blir bare redd hvis jeg vet sikkert at det er grunn til det. Etter legebesøket sendte hun en Snap til vennene sine: «Ja, ja, da har man fått en liten svulst på halsen i gave på en fredag. God helg!» Noen måneder senere kom svaret fra biopsiprøven. Fladen hadde søsteren på overnatting da telefonen fra sykehuset kom. Prøven så ikke bra ut, og skjoldbruskkjertelen måtte fjernes. Da kom klumpen i halsen. Hun sa det ikke til søsteren, og hun ventet i flere dager før hun ga noen i familien beskjed. – Jeg er glad for at jeg ikke gikk i flere måneder og tenkte «nå har jeg kreft, nå kan jeg dø». Det gjorde at jeg hadde det ganske bra den perioden. Men da den vonde beskjeden først kom, smalt det ekstra hardt. Legene sa at fjerning av skjoldbruskkjertelen kunne forstyrre hormonbalansen. Og hun visste fra før at hun reagerte dårlig på narkose. Likevel var hun ikke forberedt på det som ventet. – Etter operasjonen prikket det i hele kroppen i flere dager. Jeg følte meg helt gal. Det toppet seg en dag hun og moren kjørte hjem fra sykehuset. Fladen skrek og slo i dashbordet. Etterpå har de nesten ikke snakket om den episoden. Så startet strålebehandlingen. Fladen måtte svelge en kapsel fra en stor jernbeholder før hun ble sendt hjem og satt i karantene i tre dager. Siden hun var radioaktiv, kunne hun ikke møte folk. «Det går bra fordi» Fladen understreker at hun hadde mange folk rundt seg mens hun hadde kreft. Men det satt langt inne å ringe noen for en prat eller å be om hjelp til å handle. Tenk om de var opptatt? – På den tiden kjente jeg på savnet etter en samboer. Terskelen for å ringe noen å si at «jeg gruer meg til sykehusbesøket i morgen», er så mye høyere, forteller Fladen. – Det høres ekstremt trist ut, men jeg vet jo at jeg ikke er verdens viktigste for noen. Jeg tror det er viktig å erkjenne, slik at man ikke blir skuffet over folk. Hun ler over hvor stusslig det høres ut, og legger til at det er mange fordeler med å bo alene. – Jeg er blitt selvstendig og robust. Det er ingenting som skremmer meg nå. Åtte måneder etter det første legebesøket var Fladen friskmeldt. I dag angrer hun på at hun nesten alltid dro på sykehuset alene. Ofte fikk hun ikke med seg legens beskjeder. Man blir rar i hodet av å bo alene lenge. Man mister kontakt med følelsene sine fordi man dropper å snakke om ting, forteller hun. – Da jeg hadde kreft, sa jeg alltid «dette går bra fordi», istedenfor «dette er kjipt fordi». Man bør ikke være redd for å ringe en venn og si at ting er vanskelig. – Menn ghoster også Det skulle vært lettere å treffe nye folk, tenker Fladen. Hun har møtt alle hun kan møte på jobben. På byen er mange mye yngre enn henne eller kun ute etter noe kortvarig, forteller hun. Datingappene er hun drittlei av. – Når jeg matcher med folk på appene, er det veldig få som sender melding. Det er så mange menn som klager over at damer aldri svarer, men menn ghoster, de også, sier Fladen. – Jeg hater Tinder, det er det mest overflatiske som finnes. Du føler deg helt for jævlig der du sitter og sveiper vekk folk. – Er du kresen når det gjelder menn? – Både og. Det fine med å date noen på min alder, er at de fleste har litt bagasje. Jeg har ikke noe imot at de har barn fra før. Hovedproblemet er egentlig å finne arenaer å møte nye folk på, som ikke er gjennom appene. Fladen har ikke gitt opp. Drømmescenarioet er at hun i løpet av året møter en mann som er spontan, ærlig og ikke redd for å snakke om følelser. – Så har vi det nydelig sammen i et års tid, reiser litt, før vi prøver å få barn. Barnas effekt Da Fladen passet barna under innspillingen av Plan Baby, kjente hun på helt nye følelser. Hun ble så knyttet til dem, gråt lett og var konstant var på hva barna tenkte og hvordan de hadde det. – Det er følelser jeg egentlig sliter med å kjenne på. Kanskje alt vil falle på plass når jeg får barn selv. – Hva slags mamma vil du bli? – En som er veldig lik mammaen min. Sprudlende, kul på alt, ikke for streng, men som setter grenser. Forståelsesfull. Terskelen for å komme til meg med vonde følelser skal være lav. I dag er hun helt sikker: Hun har ikke noe annet alternativ enn å bli mamma. Tre om Ida Fladen
Ida Fladen, kjent fra norsk TV, snakker åpent om presset med å få barn som 38-årig enslig i den nyeste sesongen av TV-serien Plan Baby.  Sammen med TV-profil Vegard Harm tester Fladen sin egen «plan B», hvor de blir foreldre sammen ved hjelp av alternative metoder.  Fladen kjempet mot kreft i fjor, og hun erkjenner at hun gikk glipp av støtte under sykdommen på grunn av sin livsstil som eneste singel i familien.  Selv om hun fremdeles ønsker å finne en partner å få barn med, innser Fladen at hun kanskje ikke har noe valg, og hun er forberedt på tanken på å være alenemor.